## Odluka o kriterijima za utvrđivanje minimalnog broja zaposlenika uprave doma zdravlja

### NN 29/1996 (17.4.1996.), Odluka o kriterijima za utvrđivanje minimalnog broja zaposlenika uprave doma zdravlja

# **HRVATSKI ZAVOD ZA ZDRAVSTVENO OSIGURANJE**

Na osnovi odredbe članka 16. stavka 3. Pravilnika o uvjetima za davanje
u zakup zdravstvenih ustanova primarne zdravstvene zaštite i lječilišta
("Narodne novine" broj 6/96) i članka 13. Statuta Hrvatskog zavoda za zdravstveno
osiguranje ("Narodne novine" broj 1/94), Upravno vijeće Hrvatskog zavoda
za zdravstveno osiguranje na 19. sjednici održanoj 27. veljače 1996. godine,
donijelo je

## **ODLUKU**

### **O KRITERIJIMA ZA UTVRĐIVANJE MINIMALNOG BROJA ZAPOSLENIKA UPRAVE DOMA ZDRAVLJA**

Članak 1.

Ovom Odlukom uređuje se način i postupak za utvrđivanje minimalnog broja
zaposlenika uprave doma zdravlja kao iznimke od najmanjeg broja zaposlenika
doma zdravlja u smislu odredbe članka 16. stavke 1. Pravilnika o uvjetima
za davanje u zakup zdravstvenih ustanova primarne zdravstvene zaštite i
lječilišta (u daljnjem tekstu: Pravilnik).

Zaposlenici uprave doma zdravlja iz stavka 1. ovog članka, nakon provedenog
postupka zakupa dijela prostora doma zdravlja obavljaju:

a) poslove u svezi održavanja djelatnosti iz članka 15. Pravilnika za
koje se ne zakupljuje prostor doma zdravlja,

b) poslove u svezi održavanja zgrade doma zdravlja,

c) poslove u svezi provođenja ugovornih obveza o zakupu prostora doma
zdravlja.

Članak 2.

Broj zaposlenika uprave doma zdravlja iz članka 1. ove Odluke utvrđuje
se ovisno o:

a) broju zaposlenika doma zdravlja koji obavljaju djelatnosti iz članka
15. Pravilnika za koje dom zdravlja sklapa ugovor sa Hrvatskim zavodom
za zdravstveno osiguranje (u daljnjem tekstu: Zavod) za tekuću kalendarsku
godinu,

b) veličini zgrade doma zdravlja (na svakih 400 m2 podne površine doma
zdravlja jedna spremačica), broju objekata i vrsti grijanja,

c) broju sklopljenih ugovora o zakupu prostora doma zdravlja za zdravstvene
djelatnosti propisane u članku 14. Pravilnika (za 50, odnosno manje od
50 sklopljenih ugovora o zakupu dva zaposlenika SSS u računovodstvu).

Članak 3.

Minimalni broj zaposlenika uprave pojedinog doma zdravlja iz članka
2. ove Odluke utvrđuje se sukladno kriterijima iz članka 2. ove Odluke
ugovorom, koji dom zdravlja sklapa sa Zavodom za svaku kalendarsku godinu,
do okončanja postupka zakupljivanja zdravstvenih ustanova primarne zdravstvene
zaštite u vlasništvu županija propisanog Pravilnikom.

Za ugovorom utvrđeni broj zaposlenika uprave doma zdravlja iz stavke
1. ovog članka Zavod će osigurati sredstva za plaće sukladno općem aktu
Zavoda i odredbama Zakona o plaćama službenika i namještenika u javnim
službama ("Narodne novine" broj 74/94), kolektivnom ugovoru za djelatnost
zdravstva, odnosno općem aktu doma zdravlja.

Članak 4.

Ugovor iz članka 3. ove Odluke Zavod sklapa s domom zdravlja nakon što
je u domu zdravlja proveden postupak zakupa za više od 50% jedinica zakupa
za zdravstvene djelatnosti propisane člankom 14. Pravilnika.

Članak 5.

Ova Odluka stupa na snagu osmog dana nakon objave u "Narodnim novinama".

Klasa: 025-04/96-01/17

Urbroj: 338-01-04-96-1

Zagreb, 27. veljače 1996.

Predsjednik

Upravnog vijeća Hrvatskog zavoda

za zdravstveno osiguranje

**prim. dr. sci. Mate Ljubičić,** v. r.

---

Odluka, NN 29/1996-599